Vruntlike grote mit begeringe heilis und allis gudis tovoren gescreven. Ersamen unde vorsichtighe heren, burgermesters unde radt, sunderlinghe vrundes unde gude gunners. Juwer ersamen vorsichticheit geleve to weten, dat ik juwen bref untfangen unde wol vornomen hebbe nu in des midwekens nest na unser vrouwen dage assumpcio, in welken gy scriven umme juwe medeburgers als Peter Rode unde Henrik, siin cumpan. Warumme begere ik juwer ersamheit to weten, war ik juu unde de juwe vurderen unde behulpelik wesen kan mit rechte, dat do ik altiit gerne, unde wil Peter unde Henrik vurgenomt juwer begeringhen unde beden laten geneten. Item als umme den knecht, den gy hebben in juwer venknissen, wes gy darby don, dat scal myn wille wol wesen. Item als gy my scriven in eynen anderen breve umme Henrik Schutten, ik wil Haken Frillen toscriven, dat he Henrik vurgenomt dat sin wedergeven sal. Ik bevele juu deme alswaldighen Gade to ewighen tiiden. Gescreven up Abo des nesten midwekens na unser vrouwen dage assumpcio anno 22. Clawus Ludekesson. Adress: Deme ersamen unde vorsichtighen heren, burgermester unde ratman der stadt Reval, kome desse bryef mit heil, detur.